
A hazai egészségturizmus vizsgálata egyes Hajdú-Bihar megyei gyógy-és wellness szállodák körében

Napjainkban a turizmus egyik dinamikusan fejlődő ága lett az egészségturizmus, melynek oka a társadalom egyre fokozódó egészségtudatos magatartása. Emiatt az 1990-es évek eleje óta hazánkban is egyre nagyobb figyelmet fordítanak ennek az ágnak a fejlesztésére. A hazai egészségturizmus helyzetének felértékelődését támasztja alá egyrészt az, hogy az elmúlt évtizedben a gyógy-és wellness-szállodák száma meghétszereződött, másrészt, hogy az általuk kínált szolgáltatások köre is kibővült, harmadrészt, hogy léteznek olyan gyógykezelések is, amelyeket OEP támogatással is igénybe lehet venni.
Dolgozatom célja az volt, hogy megvizsgáljam a hazai egészségturizmus helyzetét egyes Hajdú-Bihar megyei négycsillagos gyógy- és/vagy wellness-szállodák körében. A szállodák kiválasztása a KSH Budapesti és Pest Megyei Igazgatóságának segítségével történt. A 2010. év végi adatok alapján, a vendégéjszakák száma szerinti első tíz Hajdú-Bihar megyei gyógy- és/vagy wellness-szálloda rangsorát kértem ki. A tíz szállodából hattól kaptam lehetőséget, hogy feltegyem nekik kérdéseimet. Személyes megkeresést követően azt kutattam, hogy a szállodaigazgatók, felsővezetők hogyan látják ennek az ágnak a helyzetét, térnyerését hazai és nemzetközi szinten egyaránt, hogyan ítélik meg saját szállodájuk teljesítményét az általuk nyújtott szolgáltatásokat alapul véve.
Néhány kérdésben igen borúlátóak voltak a válaszadók, összességében azonban elmondható, hogy bizakodva tekintenek a jövőbe, és azt állítják, hogy az egészségturizmusban rejlő fejlesztési lehetőségek jelentik az egyik legjelentősebb kitörési pontot a magyar gazdaság és saját szállodájuk számára is. Véleményük tükrözi az általam többször hangsúlyozott tényt, miszerint a turizmus nemzetgazdasági ág, azon belül az egészségturisztikai szegmens ma rendkívül meghatározó eleme a magyar gazdaság teljesítőképességének. Egybehangzó véleményük alapján ez a jövőben is így lehet, ha megfelelő infrastruktúra, logikus fejlesztések, körültekintő, nem csak a Budapest-Balaton vonalat hangsúlyozó marketingtevékenység, és elegendő tőke áll rendelkezésre a tervek megvalósításához. Szerintük a kereslethez igazodó kínálat kialakítása alapkérdés ezen a területen, amely ezáltal szigorúbb szabályozások bevezetését szolgalmazza.



